Luke Zerafa .td_uid_2_60e57a377ff36_rand.td-a-rec-img{text-align:left}.td_uid_2_60e57a377ff36_rand.td-a-rec-img img{margin:0 auto 0 0} Ġew imnedija żewġ skemi nazzjonali biex jgħinu b'mod finanzjarju lill-bdiewa u r-raħħala Maltin u Għawdxin minħabba l-pandemija tal-Covid-19. Dan tħabbar mill-Ministru għall-Agrikoltura Anton Refalo fejn ġie spjegat li din hija t-tieni darba li din l-iskema se tkun fis-seħħ. L-iskemi huma ffinanzjati minn fondi nazzjonali approvati mill-Kummissjoni Ewropea taħt il-Qafas Temporanju għall-Miżuri ta' Għajnuna għall-Istat. B'kollox intbagħtu total ta' 5,266 applikazzjoni pre-filled lill-bdiewa u lir-raħħala eliġibbli taħt dawn l-iskemi ta' għajnuna. Għall-iskema tal-bdiewa ntbagħtu 4,701 applikazzjoni filwaqt li għall-iskema tar-raħħala ntbagħtu 565 applikazzjoni. Skema minnhom se tagħti għajnuna finanzjarja lill-bdiewa tal-art, pagament ta' €200 għal kull ettaru ta' art eliġibbli, u skema oħra se tagħti għajnuna finanzjarja lir-raħħala, pagament maħdum fuq in-numru ta' annimali eliġibbli u abbażi tas-settur megħjun. Il-Ministru Anton Refalo fid-diskors tiegħu qal li l-baġit allokat huwa ta' €4.5 miljun iffinanzjat bis-sħiħ minn fondi nazzjonali. Huwa qal ukoll li jinsab sodisfatt li l-għajnuna taħt dawn l-iskemi se tingħata lil aktar minn 5,000 bidwi u raħħal li fis-sena 2020 kienu applikaw mal-Aġenzija għall-Pagamenti Agrikoli u Rurali u kienu ġew ikkunsidrati eliġibbli. Din l-iskema tnediet fil-bidu ta' Ġunju u l-Aġenzija diġà bagħtet l-applikazzjonijiet bil-posta lil dawk kollha eliġibbli. L-applikazzjonijiet mimlija għandhom jaslu lura l-uffiċċju tal-front office sal-31 ta' Lulju 2021. F'każ ta' diffikultà jew mistoqsijiet l-applikanti jew dawk interessati jistgħu jċemplu l-front office tal-Aġenzija fuq 22 926 148 jew jibagħtu email fuq arpa.mafa@gov.mt. .td_uid_3_60e57a3780228_rand.td-a-rec-img{text-align:left}.td_uid_3_60e57a3780228_rand.td-a-rec-img img{margin:0 auto 0 0}